**Fenomény sveta – KULTÚRA**

**ÚVOD**

Fenoménom možno označiť prírodný jav, realitu, skutočnosť alebo osobnosť, ktorá je výnimočná a jedinečná. Svet okolo nás je komplexný a ponúka viacero takýchto fenoménov. Voda, slnko, vzduch, komunikácia i kultúra sú jedinečnými fenoménmi sveta, ktoré vyžadujú medzipredmetový prístup a komplexné chápanie súvislostí. Dôraz na medzipredmetovosť nachádzame v *Štátnom vzdelávacom programe, ako i v Národnom programe rozvoja výchovy a vzdelávania (2018 – 2027).* V týchto dokumentoch je medzipredmetový prístup chápaný ako *„kooperácia v rámci jednotlivých učebných predmetov v danej vzdelávacej oblasti a tiež medzi rôznymi oblasťami“.*

Na potrebu medzipredmetového prístupu reflektuje obsah predmetu Fenomény sveta KULTÚRA. Kultúra je fenoménom, ktorý zahŕňa rôzne oblasti života a činnosti človeka ako umenie, náboženstvo, etiku či morálku. S obsahovými prvkami kultúry sa žiaci stretajú na slovenskom jazyku, dejepise, občianskej náuke či na výchovách. V dnešnom multikulturálnom svete je viac ako dôležité upozorňovať žiakov na osobitosti a jedinečnosť jednotlivých kultúr, naučiť sa ich rešpektovať a vážiť si vlastné kultúrne dedičstvo.

Predmet Fenomény sveta KULTÚRA je koncipovaný tak, že vytvára priestor pre medzipredmetové vzťahy v rámci jednotlivých poznatkov, pochopenie súvislostí a praktických dopadov daného fenoménu, a tiež pre rozvoj kompetencií.

CHARAKTERISTIKA PREDMETU

Predmet Fenomény sveta KULTÚRA je určený pre žiakov II. stupňa základných škôl (nižšie stredné vzdelanie) a nižšie ročníky gymnázií s osemročným vzdelávacím programom. Vyučovací predmet Fenomény sveta KULTÚRA je zameraný na spoznávanie rôznych kultúr a kultúrnych prejavov s dôrazom na vnímanie odlišností a hodnoty kultúrneho dedičstva. Hlavnou koncepčnou myšlienkou predmetu je expedícia, pri ktorej žiaci vlastným aktívnym bádaním a zážitkovým vyučovaním postupne objavujú fenomén kultúry z rôznych uhlov pohľadu. Tieto uhly pohľadu sú označované ako perspektívy:

1. **Perspektíva: Ako funguje?**

Zameriava sa na objasnenie pojmu kultúra a kultúrne správanie. Vedie k identifikovaniu kultúrneho dopadu súčasných, ako i historických vplyvov.

1. **Perspektíva: Ako nás ovplyvňuje?**

Podnecuje k diskusie o morálke. Vedie k rozpoznaniu, čo je vysoká a nízka kultúra.

1. **Perspektíva: Akú má históriu?**

Umožňuje spoznať kultúrne dedičstvo UNESCO a vyhodnotiť jeho dosah na súčasnosť.

1. **Perspektíva: V čom je jedinečná?**

Skúma, čím je fenomén kultúry výnimočný z hľadiska širších súvislostí skúmanej témy.

Predmet Fenomény sveta KULTÚRA je charakteristický troma základnými znakmi: medzipredmetovosť, orientácia na kompetencie, podpora využívania IKT. Medzipredmetový prístup vedie žiakov k chápaniu súvislostí a rozvíja environmentálne myslenie.

CIELE PREDMETU

Žiaci:

* rozumejú, čo zahŕňa kultúra,
* sa naučia rešpektovať tradičné a nové kultúry,
* chápu hodnotu kultúrneho dedičstva,
* vedia zhodnotiť význam vedy pri skúmaní vývoja človeka,
* vedia rozlíšiť kultúrne a nekultúrne správanie,
* vedia zaujať morálny a slušný postoj v rôznych životných situáciách,
* dokážu diskutovať o umeleckých dielach, ich obsahu a posolstve pre súčasné generácie,
* dokážu sformulovať svoj názor na súčasné kultúry a subkultúry,
* sa učia tolerovať kultúrnu rôznorodosť, ktorá je obohacujúca pre iné kultúry,
* vedia odlíšiť a zaujať postoj k násilným prejavom, nemorálnemu a neľudskému správaniu,
* sú schopní diskutovať, argumentovať a prezentovať výsledky svojej práce v tíme.

OBSAH PREDMETU

Obsah voliteľného predmetu Fenomény sveta KULTÚRA je rozčlenený na 4 perspektívy a 12 vzdelávacích modelov, pričom každá perspektíva obsahuje 3 vzdelávacie modely. Vzdelávací model je ucelená téma, ktorá rozvíja danú perspektívu. Pozostáva z 3 – 5 vzdelávacích aktivít napojených na obsah vzdelávacích videí BBC. Vzdelávacie modely sú zamerané na nasledujúce témy:

1. **Ako funguje?**
	1. Kultúra okolo nás
	2. Minulosť pod mikroskopom
	3. Stretnutia civilizácií
2. **Ako nás ovplyvňuje?**
	1. Správame sa kultúrne
	2. Hranice kultúry
	3. Umenie a vysoká kultúra
3. **Akú má históriu?**
	1. Veľké kultúry minulosti
	2. Momenty zmeny
	3. Dedičstvo našich predkov
4. **V čom je jedinečná?**
	1. Abecedy sveta
	2. Premeny školy
	3. Knižná kultúra

V obsahu predmetu Fenomény sveta KULTÚRA odporúčame vyčleniť úvodné hodiny na oboznámenie s predmetom a rozdelenie žiakov do tímov. V priebehu realizácie jednotlivých obsahových častí (perspektív) odporúčame zaradiť hodinu opakovania. V záverečnej fáze je vhodné vymedziť hodiny na prezentáciu žiackych vedomostí a zručností.

PODMIENKY A ROZSAH VYUČOVANIA

Škola si môže vytvoriť nový predmet na základe poznámky č. 3a rámcového učebného plánu *„Voliteľné (disponibilné) hodiny použije škola na dotvorenie školského vzdelávacieho programu. Voliteľné (disponibilné) hodiny je možné využiť na: c.) vyučovacie predmety, ktoré si škola sama zvolí a sama si pripraví ich obsah, vrátane predmetov vytvárajúcich profiláciu školy a experimentálne overených inovačných programov zavedených do vyučovacej praxe.“*

Pre voliteľný predmet Fenomény sveta KULTÚRA navrhujeme vyčleniť spolu 33 vyučovacích hodín ročne. V tematickom pláne je možné vyučovať 1 hodinu týždenne alebo 2 hodiny každý druhý týždeň. Učebné osnovy predmetu Fenomény sveta KULTÚRA môže učiteľ tvorivo modifikovať v rámci školského vzdelávacieho programu v závislosti od zvoleného ročníka, potrieb a záujmu žiakov, učiteľov, regiónu a podobne.

KĽÚČOVÉ KOMPETENCIE A ZRUČNOSTI

Vzdelávacie aktivity modelov reflektujú rôznorodosť žiakov a smerujú k rozvoju kompetencií:

* kritické myslenie,
* komunikačné schopnosti a prezentačné zručnosti,
* tvorivosť,
* zodpovednosť,
* schopnosť pracovať v tíme,
* čítanie a počúvanie s porozumením.

METÓDY VÝUČBY

Vzdelávacie modely pozostávajú z aktivít, pri ktorých sa uplatňujú rôzne metódy výučby. Pre  potreby tvorby vzdelávacích modelov boli vybrané metódy výučby, ktoré sú v rámci aktivít využívané v rôznej miere:

* metódy riadenej výučby,
* kinestetické metódy výučby,
* obrátené vyučovanie,
* metódy diferencovanej výučby,
* bádateľské metódy,
* projektové metódy vyučovania,
* didaktické hry, gamifikácia.

VZDELÁVACÍ ŠTANDARD

**AKO FUNGUJE?**

|  |  |
| --- | --- |
| **Výkonový štandard** | **Obsahový štandard** |
| **Kultúra okolo nás** |
| **Žiak na konci druhého stupňa základnej školy vie/dokáže:*** Charakterizovať pojem kultúra a kultúrnosť.
* Pomenovať faktory, ktoré ovplyvňujú kultúru.
* Objaviť a pomenovať jednotlivé aspekty kultúry.
* Spoznať a rešpektovať rozličné tradičné aj nové kultúry a subkultúry.
* Vysvetliť, načo slúžia mravné normy.
* Uviesť príklady dejinných udalostí, ktoré ovplyvnili kultúru dnešnej doby.
 | kultúra, umenie, jazyk, náboženstvo, tradícia, etika, morálka, výchova, osvietenstvo |
| **Minulosť pod mikroskopom** |
| **Žiak na konci druhého stupňa základnej školy vie/dokáže:*** Rozpoznať rozdiely v spôsobe výživy a života našich predkov.
* Oboznámiť sa s rôznymi typmi historických prameňov.
* Vysvetliť využitie rôznych vedeckých disciplín pri skúmaní vývoja človeka.
* Opísať možnosti využitia analýzy DNA pri skúmaní ľudských pozostatkov.
* Analyzovať historické pramene dostupné k vybranej problematike.
 | archeológia, antropológia, archeogenetika, rekonštrukcia tváre, nálezisko, kostrové pozostatky, DNA analýza, človek zberač, roľník, lovec, historický prameň |
| **Stretnutia civilizácií** |
| **Žiak na konci druhého stupňa základnej školy vie/dokáže:*** Zoznámiť sa s významnými civilizáciami minulosti a ich kultúrnym vplyvom.
* Uviesť príklady vzájomného stretu rôznych kultúr v dejinách. Identifikovať prvky súčasnej kultúry, ktoré majú pôvod v iných kultúrach.
* Vymedziť príčiny a dôsledky kolonializmu.
* Zhodnotiť pozitívne a negatívne dopady stretnutia rôznych kultúr.
* Zostaviť obrazový materiál o pohybe ľudí v minulosti.
 | kultúrne vplyvy v Španielsku, stretávanie kultúr, kolonizácia Afriky a Ameriky, rímska provincia a barbari, Hadrián a provincie, Hadriánov val, šírenie kultúry, sťahovanie národov  |

AKO NÁS OVPLYVŇUJE?

|  |  |
| --- | --- |
| **Výkonový štandard** | **Obsahový štandard** |
| **Správame sa kultúrne** |
| **Žiak na konci druhého stupňa základnej školy vie/dokáže:*** Sformulovať vlastnú definíciu kultúrneho správania.
* Objasniť na príkladoch, čo sú mravné hodnoty a načo slúžia.
* Objaviť rozmanitosť kultúrnych tradícií a noriem v rôznych krajinách.
* Analyzovať vlastné aj celospoločenské kultúrne normy.
* Zhodnotiť prístupy k zdravotnej starostlivosti v minulosti a dnes.
* Diskutovať o faktoroch, ktoré sa podieľajú na tvorbe hodnôt, morálky a noriem správania.
 | kultúra, morálka, dobro, tradícia, zvyk, právo, zákony, rozmanitosť, norma, hodnotová orientácia, rebríček hodnôt, rodina |
| **Hranice kultúry** |
| **Žiak na konci druhého stupňa základnej školy vie/dokáže:*** Charakterizovať pojem „väčšinová kultúra“ a identifikovať jej prejavy v masmédiách.
* Charakterizovať viaceré subkultúry, ich štýl odievania, hudbu či výtvarné prejavy.
* Interpretovať podnety svojho sociálneho prostredia.
* Charakterizovať pojmy subkultúra, protikultúra (kontrakultúra) a stredný prúd.
* Identifikovať historické, politické a spoločenské súvislosti vzniku subkultúr.
* Diskutovať o tom, že provokačné prejavy subkultúr môžu mať aj hlbší odkaz a môžu byť aj kritikou spoločnosti.
 | subkultúra, kontrakultúra, väčšinová kultúra, kritika, graffiti, vzory správania, vandalizmus, náboženstvo |
| **Umenie a „vysoká“ kultúra** |
| **Žiak na konci druhého stupňa základnej školy vie/dokáže:*** Uviesť príklady ikonických umeleckých diel.
* Diskutovať o tradičnej predstave „vysokej kultúry“.
* Opísať zážitok z divadelného predstavenia.
* Rozlíšiť základné štýly periodizácie dejín európskeho umenia a hudby.
* Vedieť vytvoriť stratégiu propagácie umenia a zvýšenia jeho dostupnosti.
* Slovne interpretovať ikonické umelecké dielo.
 | vysoká kultúra, balet, móda, výtvarné umenie, Shakespeare a divadlo Globe, Pablo Picasso, ikonické dielo, kubizmus, tragédia, renesancia, interpretácia diela |

AKÚ MÁ HISTÓRIU?

|  |  |
| --- | --- |
| **Výkonový štandard** | **Obsahový štandard** |
| **Veľké kultúry minulosti** |
| **Žiak na konci druhého stupňa základnej školy vie/dokáže:*** Uviesť príklad etického odkazu vybraných svetových náboženstiev.
* Vymedziť hlavné znaky vybraných kultúr a ich vplyv na súčasnosť.
* Zhrnúť príčiny zániku veľkých kultúr.
* Zhodnotiť prínos antickej kultúry pre našu prítomnosť.
* Naučiť sa rešpektovať kultúry ako rovnocenné.
* Rozpoznať a charakterizovať vzájomné prepojenie kultúr.
 | prvé civilizácie, grécky a rímsky kultúrny vplyv na Európu, antika, Aztékovia, čínska civilizácia, náboženstvo, islam |
| **Momenty zmeny** |
| **Žiak na konci druhého stupňa základnej školy vie/dokáže:*** Uviesť príklady pozitívnych a negatívnych vplyvov techniky na človeka, prírodu a spoločnosť.
* Vysvetliť vlastnými slovami rozdiely medzi vynálezom, patentom a objavom.
* Porovnať podmienky a  kvalitu života obyčajného človeka v minulosti a dnes.
* Opísať princíp prenosu telekomunikačných signálov.
* Charakterizovať základné znaky priemyselnej revolúcie.
* Vysvetliť súvislosti medzi technologickými objavmi a zmenami v kultúrnych prejavoch.
 | vynález, patent, objav, elektrina, telegraf, Morseova abeceda, pokrok, ľudské práva, koleso, žiarovka, počítač, revolúcia |
| **Dedičstvo našich predkov** |
| **Žiak na konci druhého stupňa základnej školy vie/dokáže:*** Poznať kultúrne pamiatky vo svojom okolí.
* Vedieť prezentovať hodnotu regionálnych pamiatok.
* Diskutovať o navštívenej výstave alebo prehliadke múzea.
* Zhodnotiť význam kultúrnych pamiatok zapísaných do zoznamu kultúrneho dedičstva UNESCO.
* Lokalizovať vybrané pamiatky UNESCO na mape sveta.
* Rozpoznať typické prvky vybraných umeleckých slohov, ich súvislosti a rozdiely.
* Vytvoriť jednoduchý model kultúrnej pamiatky.
 | pamiatka, história, hodnota pamiatok, ochrana pamiatok, zoznam UNESCO, Hagia Sofia, múzeum, nález  |

V ČOM JE JEDINEČNÁ?

|  |  |
| --- | --- |
| **Výkonový štandard** | **Obsahový štandard** |
| **Abecedy sveta** |
| **Žiak na konci druhého stupňa základnej školy vie/dokáže:*** Pochopiť dôležitosť objavu písma a jeho kultúrneho dopadu.
* Spoznať a porovnať rôzne abecedy sveta.
* Posúdiť dopad kultúrneho odkazu Cyrila a Metoda.
* Identifikovať na základe školských historických prameňov rôzne druhy písma.
* Rozlíšiť jednotlivé druhy komunikácie medzi ľuďmi v historickom kontexte.
* Oboznámiť sa so základnou periodizáciou vzniku významných svetových písiem.
 | abeceda, písmo, znak, symbol, starovek, Čína, klinové písmo, vývoj písma, latinka, cyrilika, obrázkové písmo, klinové písmo, jazyk |
| **Premeny školy** |
| **Žiak na konci druhého stupňa základnej školy vie/dokáže:*** Na príkladoch uviesť zmeny v spôsoboch vzdelávania v rôznych historických obdobiach.
* Vysvetliť prínos povinnej školskej dochádzky.
* Objasniť vplyv vzdelania na spoločnosť a sociálnu mobilitu.
* Formulovať vlastnú predstavu o smerovaní školy v budúcnosti.
* Charakterizovať vzdelávanie v období humanizmu.
* Porovnať vzdelávanie v stredoveku, novoveku a v súčasnosti.
* Formulovať vlastnú predstavu o kompetenciách a vedomostiach absolventa školy v budúcnosti.
 | škola, gramotnosť, negramotnosť, vzdelanie, sociálna mobilita, Tolstoj, Shakespeare, Thomas More, humanizmus a renesancia |
| **Knižná kultúra** |
| **Žiak na konci druhého stupňa základnej školy vie/dokáže:*** Opísať, ako fungovala kníhtlač.
* Vysvetliť dôsledky vynálezu kníhtlače pre človeka a spoločnosť.
* Pracovať so školskými historickými prameňmi z daného obdobia.
* Zovšeobecniť hlavné myšlienky reformácie.
* Diskutovať o spojitosti medzi Gutenbergovým vynálezom a šírením ideí reformácie.
* Porovnať prínos vynálezu kníhtlače s inými prevratnými vynálezmi masovokomunikačných prostriedkov.
 | vynález kníhtlače, Johann Gutenberg, inovácie v kníhtlači, kníhtlačiarsky stroj, reformácia, heliocentrizmus, geocentrizmus, Galileo Galilei |